Period: Old Babylonian
Genre: Literary
Transliteration:
<SURFACE>
lugal-e mu-ni niŋ₂-ul-še₃
ud su₃-ra₂-ka pa e₃ ak-de₃
{d}šul-gi lugal urim₅{ki}ma-ke₄
a₂-na za₃-mi₂-bi-im kalag-ga-na šir₃-bi-im
gal-an-zu niŋ₂ saŋ-bi-še₃ e₃-a-na mu da-ri₂-bi-im
šag₄-bal-bal-a eŋer ud-da-ka šu-a bal-e-de₃
kalag-ga dumu {d}nin-sumun₂-ka-ra
ŋeštug₂ egir-ra-bi igi-še₃ mu-un-na-de₆
a₂-ni šir₃-ra silim-eš₂ mu-un-e
dim₂-ma niŋ₂ sag₉-ga šag₄-ta <unk> a-ni ni₂-bi i₃-buluŋ₅-e
lugal a lugal-e ru-a nin-e tud-da-me-en
{d}šul-gi-me-en dumu-gir₁₅ šag₄ zid-ta nam dug₃ tar-ra-me-en
tur-ra-ŋu₁₀-ne e₂-dub-ba-a-a-am₃
dub ki-en-gi ki-uri-ka nam-dub-sar-ra mi-ni-zu
nam-dumu-gir₁₅ ŋe₂₆-e-gin₇-nam im nu-mu-un-sar
nam-dub-sar-ra ki nam-kug-zu-ba lu₂ im-mi-re₆-re₆
zi-zi-i ŋa₂-ŋa₂ šudum niŋ₂-šid-de₃ zag im-mi-til-til
{d}nanibgal sig₇-ga {d}nisaba₂-ke₄
ŋeštug₂ ŋizzal₂-la šu daŋal ma-ni-in-dug₄
dub-sar ŋal₂ taka₄-a niŋ₂-e nu-dib-be₂-me-en
sa nemurₓ-gin₇ zig₃-ga-ŋu₁₀-ne
{anše}niskum-gin₇ kaš₄ kalag-ga di-ŋa₂
šag₄ an-na-ke₄ hul₂-la ma-ab-de₆
a-la-ŋa₂ {d}en-lil₂-le gu₃ zid ma-ni-in-de₂
nam-si-sa₂-ŋu₁₀-uš ŋidru ma-an-šum₂-mu-uš
gu₂ kur-kur-ra-ka ŋiri₃ ba-da-gub
{ŋiš}tukul-ŋa₂ mu-bi sig-še₃ mu-un-ŋal₂
aga₃-kar₂ sig₁₀-ga-ŋu₁₀ igi-nim-še₃ mu-un-ŋal₂
me₃ šen-šen-na um-ta-ab-e₃-en
ki ib₂-dug₄-ga {d}en-lil₂-la₂-še₃
ama erin₂-na-ŋu₁₀-u₈ igi-še₃ ba-du-un
igi-bar-ra-ŋu₁₀-u₈ a-šag₄ ba-ab-zalag-ge-en
ŋe₂₆-e-me-en {ŋiš}tukul-la a-la mu-un-ŋa₂-ŋa₂-an
{urud}šukur {urud}ma-sa-tum a-ba-da-ab-ŋal₂-le-en-na
{kuš}da-lu-uš₂-a a₂-sag₃-ge-bi mu-zu
im-dug im-lag hul sag₃-ga-ŋu₁₀
mir im ne₃-ŋal₂-la-gin₇ dal-le-da-bi
šag₄ dab-ba-ŋu₁₀-u₈ la-ba-ab-dib-be₂-en
ni₂ zi ir kur-re ba-ab-šum₂-mu-un
šeš gu₅-li-ŋu₁₀ šul {d}utu-am₃
ki zi-šag₄-ŋal₂-la-ka igi mu-na-ni-du₈
{d}šul-gi-me-en dalla e₃-bi-a inim mu-un-da-bal-e-en
diŋir igi sag₉ me₃-ŋa₂-a-kam
šul {d}utu kur-ra ki aŋ₂ {d}lamma {ŋiš}tukul-ŋa₂-kam
inim-ma-ni-še₃ ga-mu-un-kalag-ge <unk> ga-mu-un-ne₃-e
me₃ ŋiš ŋiš-e la₂-a-ba {d}utu ŋa₂-a-ar ma-an-e₃
{ŋiš}tukul igi-nim-ma dug₃-ŋa₂ bi₂-tar
sig-še₃ elam{ki}ma gu₃-ba ŋiš ma-ab-us₂
ki-bal {ŋiš}tukul-ŋa₂ a-na ba-zig₃-zig₃-ga
nam-lu₂-ulu₃-bi še sahar-ra-gin₇
ki-en-gi ki-uri ha-ba-ni-du₈
niŋ₂ ak-a-ŋa₂ ni₂-bi ga-buluŋ₅
kalag-ga-ŋa₂ mu-bi a₂ bi₂-su₃-ud
ŋeštug₂-ŋu₁₀ niŋ₂ galam-ma sug₄-ga-am₃
a-na-ŋu₁₀ niŋ₂ ka-ge dib-ba nu
nam-nun-da du-du-a-ŋu₁₀-ne
{u₂}numun₂ ŋiš hul {u₂}numun₂ ŋiš hul zukum-ma-ŋu₁₀-ne
til-lu-ug til-lu-ug-da niŋ₂-zi-ŋal₂ edin-na dab₅-dab₅-be₂-da-ŋu₁₀-ne
ur-mah ug ušumgal eden-na-ke₄
me-da im-ti-ba me-a ŋen-na-ba
gu₃ nam-ur-saŋ-ŋa₂-bi-ir edin-na ŋa₂-la ha-ba-ni-dag-dag
sa-du₃-a-ta ba-ra-ab-ši-ŋen-ne-en
še-er-tab-ta en-nu-uŋ₃ ba-ra-bi₂-ak
a₂ ŋiš-la₂-a ba-ab-ak {ŋiš}tukul ba-ra-bi₂-šub{ub}
ud zu₂ sis-a-bi {urud}šukur zi-ba he₂-bi₂-ŋar
za-pa-aŋ₂-bi-še₃ gaba-ŋu₁₀ ba-ra-bi₂-zig₃
ŋe₂₆-e tuš-ŋu₁₀-še₃ ba-ra-ba-ta-ŋen-ne-en
ur-saŋ ur-saŋ-e gaz-a-gin₇
edin-na niŋ₂ ul₄-la-aš hu-mu-ni-ak
gu₃ šubtum₅-ma ki ŋiri₃ kud-da-ba edin-ba hu-mu-sig₉-si-ig
tur₃ amaš ki saŋ bi₂-in-bur₂-bur₂-ra
sipad ildum₂-ma-bi-ir su-bi hu-mu-dug₃
ud me-da ud ul-le₂-a-še₃
ga-nam 1(aš)-bi ba-an-da-sig₁₀-ga lu₂ nam-mu-un-ši-ib-be₂
ur-mah {ŋiš}tukul-la bi₂-til-la-ŋu₁₀
a-ra₂-bi zag-bi-še₃ šid-bi ba-ra-zu
niŋ₂ ak-a-ŋa₂ ni₂-bi ga-buluŋ₅
kalag-ga-ŋa₂ mu-bi a₂ bi₂-su₃-ud
ŋeštug₂-ŋu₁₀ niŋ₂ galam-ma sug₄-ga-am₃
a-na-ŋu₁₀ niŋ₂ ka-ge dib-ba nu
{d}šul-gi diŋir nam-ŋuruš-a saŋ-kal erin₂-na-me-en
tir-ra sa i-ni-sa₂ ti galam-ma i-ni-gid₂
niŋ₂ šu <unk> a₂-ta ri-a-ŋa₂ {ŋiš}gag-pan he₂-ni-ib-ri-en
am gal gud an-na sumun₂ alim gu₃ ib₂-de₂-de₂-e
kur-ur₂-ra saŋ bal-e-da-bi
a₂ ne₃-ŋal₂-la-ŋa₂ ti zu₂ mu-ni-in-ri
u₃ ur₅-re niŋ₂ la-ga me-dim₂
zi-bi edin-na šub-šub-bu-da-bi
an-za-gar₃ libir-ra-gin₇ hu-mu-šub{ub}
saŋ-bi {ŋiš}naŋa₃ hul-gin₇ ki he₂-bi₂-tag
anše edin-na-še₃ {ŋiš}es₂-ad la-ba-nu₂-en pu₂ la-ba-ba-al-e
{ŋiš}gag-u₂-tag-ga la-ba-ši-gid₂-en
gaba-ri-ŋu₁₀-gin₇ dub₃ bi₂-bur₂
gaz tur-ba dur₃ sal-la gaz-gin₇-nam la-ba-ši-ni₁₀-ni₁₀-de₃
šeg₉-bar ne₃-ŋal₂-la edin-na kaš₄ di-da-bi
ur₅-bi {ŋiš}gag-ta ba-ta-la₂
a₂ 1(aš) zig₃-ga-ŋu₁₀ ki-a ba-ab-ha-za
{ŋiš}gag-pan-ta zu₂ keše₂-ŋa₂ na-me
im-ri-a 1(diš)-am₃ lu₂ na-ma-ta-ed₂-e
nitah igi si sa₂-a-me-en
<unk> ru-um ki-iz-ru-um-ma <unk> a-ŋu₁₀-ne
{ŋiš}ilar sag₃-ge-bi gal-zu-me-en
ŋiš-nu₁₁ an-ta šu bar-ra-gin₇ kaš₄ dug₄-bi
niŋ₂ bi₂-ra-a-ŋu₁₀ ki-bi nu-zi-zi-i
niŋ₂-gu₂-un-na-še₃ da ba-ri-e
{ŋiš}ellag niŋ₂ an-na dirig-ga-am₃ tug₂-gin₇ im-ra-ra-an
niŋ₂-ur₂-limmu₂ nim-gin₇ ŋir₂-re-da a₂-sag₃ bi₂-ib-šub{ub}be₂-en
{d}šul-gi-me-en dub₃ šu bar-ra-gin₇ maš am₃-mi-ib₂-dab₅-be₂-en
a₂-ŋu₁₀ niŋ₂ na-me la-ba-dab₅-be₂ ma-ga-tum ma-šum₂
ki-ŋiri₃-ŋen-ŋu₁₀ niŋ₂ mu-un-ŋar-ŋar
edin-ta du-ŋu₁₀-ne niŋ₂ mu-un-ši-la₂-la₂
ama ugu-ŋu₁₀ {d}nin-sumun₂-ka-ra
dumu niŋ₂ 5(diš) niŋ₂ 1(u)-ni ŋe₂₆-e-me-en
niŋ₂ ak-ŋa₂ ni₂-bi ga-buluŋ₅
kalag-ga-ŋa₂ mu-bi a₂ bi₂-su₃-ud
ŋeštug₂-ŋu₁₀ niŋ₂ galam-ma sug₄-ga-am₃
a-na-ŋu₁₀ niŋ₂ ka-ge dib-ba nu
lugal-me-en ur-saŋ šu du₇-a kalam-ma kur₂-ra-am₃
{d}šul-gi nir-ŋal₂ usu gal-gal-la-me-en
kalag-ga-me-en niŋ₂ saŋ nu-gen₆-me-en niŋ₂-hul nu-zu-me-en
id₂-da {ŋiš}ma₂-gur₈-ŋu₁₀ gu₂ nu-mu-da-ŋa₂-ŋa₂
anše erin₂-na-ŋu₁₀ zi-bi nu-mu-e-da-šub-be₂
šeš gu₅-li-ŋu₁₀ šul {d}utu-gin₇
zag-še₃ piriŋ-gin₇ sug₂-sug₂-ge-ŋa₂
anše sahar la₂ ug-gin₇ šeg₁₁ gi₄-a-ŋa₂ kuš₇ sag₉-ga-bi-me-en
dur₃{ur₃}gin₇ kaš₄-a ne₃-ŋu₁₀ nu-silig-ge
kaš₄-ta e₃-a-me-en dub₃ nu-kuš₂-u₃-me-en
nam-te nu-ŋal₂-me-en isiš-a gud-gu₄-ud-me-en
inim-ŋu₁₀ niŋ₂ ka-ta nu-šub-bu-dam
mi₂-ŋu₁₀ di niŋ₂-gen₆-na-ka ka-ga₁₄ mu-ši-ŋal₂
maš₂-šu-gid₂-gid₂ dadag-ga-me-en
ŋiri₃-ŋen-na inim uzu-ga-ka {d}nin-tur₅-bi ŋe₂₆-e-me-en
šu-luh-ha nam-išib šu du₇-de₃
en-ra za₃-mi₂ di-de₃ ŋi₆-par₄-še₃ huŋ-e
lu₂-mah nin-diŋir šag₄ kug-ge pad₃-da
sig-še₃ saŋ ŋa₂-ŋa₂ nim-še₃ aga₃-kar₂ sig₁₀-ge
e₂ šu-nir-ra-ke₄ ŋal₂...
ŋiš-gid₂-da a me₃...
ki-bal-a-še₃ sa₂ galam-ma...
inim diŋir-re-e-ne niŋ₂ kal-kal-la-am₃
sila₄ babbar udu kiŋ₂-gi₄-a-ka inim-ŋar u₃-bi₂-ŋar-ŋar
ki mu pad₃-da-ba a eša ba-ni-de₂
inim sizkur₂-ra-ka udu sa am₃-mi-ni-ib₂-gi₄-gi₄-in
maš₂-šu-gid₂-gid₂-ŋu₁₀ na-ŋa₂-ah-gin₇ u₆ mu-e
udu sa gi₄-a šu-ŋa₂ ma-an-dab
sag₉-ga hul-da la-ba-an-da-ha-ze₂-en
šag₄ zalag ni₂-ŋa₂-me-en igi-ŋu₁₀-ta i₃-du-un
lugal-me-en šag₄ udu 1(diš)-a-kam
a₂ aŋ₂-ŋa₂ niŋ₂ ki-šar₂-ra-ka igi mu-na-ni-du₈
niŋ₂ ak-ŋa₂ ni₂-bi ga-buluŋ₅
kalag-ga-ŋa₂ mu-bi a₂ bi₂-su₃-ud
ŋeštug₂-ŋu₁₀ niŋ₂ galam-ma sug₄-ga-am₃
a-na-ŋu₁₀ niŋ₂ ka-ge dib-ba nu
{d}šul-gi lugal urim₅{ki}ma-me-en
u₃ nam-nar-ra gu₂-ŋu₁₀ ha-na-šum₂
niŋ₂ na-me-bi la-ba-da-an-gib-en
tigi a-da-ab nam-nar šu du₇-a burudₓ(U) daŋal-bi mu-zu
ŋiš šu-kar₂-ke₄ šag₄ bi₂-ib-dab₅
si ak-de₃ a₂ nu-mu-e-ši-ib-gaz-e-en
zi-zi-i šu₂-šu₂-ba ŋiš mu-e-hur-hur
{ŋiš}gu₂-uš za-mi₂-a kam-ma sag₉-ga mi-ni-zu
{ŋiš}sa-eš₅ u₃ šag₄ nam-nar-ra-ka šag₄ du-bu-la mi-ni-zu
{ŋiš}mi-ri₂-tum niŋ₂ e₂ sig₉-ga-ke₄ šu mu-un-gid₂-gid₂-de₃
{ŋiš}al-ŋar {ŋiš}sa-bi₂-tum in-dim₂ lugal-la aga šu-si mu-ni-zu
{ŋiš}ur-za-ba-bi₂-tum {ŋiš}har-har {ŋiš}za-na-ru
{ŋiš}ur-gu-la {ŋiš}dim₃-lu₂-ma₂-gur₈-ra ne-gin₇ gu₃ mi-ni-e₃
dumu nar-ra šu tam-tam-ma-gin₇
ŋiš-gu₃-di ŋiš la-ba-ra-ab-tuku-a ki-ŋu₁₀-uš lu₂...
u₃-ne-en šag₄-bi ba-zu-zu
niŋ₂ ud-bi-še₃ šu-ŋa₂ ŋal₂-la-gin₇...
ad pad₃-de₃ gid₂-i tu-lu gen₆-na šu-ŋa₂ la-ba-ra-e₃
gi-di gi sipad-gin₇ nu-um-me
šumun-ša₄ mur ša₄-e i-si-iš ŋa₂-ŋa₂
šag₄ gen₆ saŋ us₂-bi-gin₇ i₃-zu
hul₂-hul₂-le-me-en dug₃-dug₃-ge-me-en
giri₁₇-zal nam-nun-na ud zal-zal-le-me-en
lu₂-u₁₈-lu ni₂-te-a-ni-še₃ ŋeštug₂ he₂-ŋa₂-ŋa₂
niŋ₂-bi niŋ₂ igi niŋin₂-na-ka
zag nam-til₃-la saŋ im-gi₄-a
ze₂ kur nam-gu₂-ka₃-ka lu₂ la-ba-an-da₁₃-da₁₃-e
kalag-ga ne₃-ni-ta nir-ŋal₂-la-me-en
mu mah-a-ni-ta nir-ŋal₂-e
niŋ₂ he₂-em-gu-ul-gu-ul-e a-na-aš ba-ni-ib-la₂-e
ama ugu-ŋu₁₀ {d}nin-sumun₂-na-ra ama na-an-da-u₃-tud
hul₂-hul₂-le-ŋa₂ dug₃-dug₃-ge-ŋa₂
a-sila₃-ŋar-ra-ŋu₁₀ mi₂-eš₂ ma-ni-in-dug₄
niŋ₂-lul-la ka-ga₁₄ nu-un-ŋal₂
munus-e tur-ra šu nu-bar-re
e₂-gal-ŋa₂ niŋ₂-hul₂-hul₂-la ud mi-ni-ib₂-zal-zal-e
{d}šul-gi-me-en til₃-la ud su₃-ra₂-ka niŋ₂ mi-ni-ib-gu-ul-gu-ul-lu-ŋa₂
lugal-me-en ud nam-ŋu₁₀ ba-tar-ra-ta
til₃-la ur₅ sag₉-ge niŋ₂ gu-ul-gu-ul-lu-ŋa₂
igi {d}utu dumu {d}nin-gal-la-ka-še₃ ba-ra-ma-ni-la₂
lugal-me-en ud til₃-la su₃-ra₂-še₃
mu-ŋu₁₀ ud ul-le₂-a-aš šir₃-re he₂-em-dug₃-ge
šir₃ zu-ŋu₁₀-gin₇ inim zu-ŋu₁₀-gin₇
niŋ₂ saŋ gi₄-a mul-an-bi-me-en
ni₂ saŋ-ki e₂-gal gen₆-ne₂-dam
saŋ-gag gi-nindan iri{ki} du₃-du₃-u₃-dam
ni₂ saŋ-ki-ŋu₁₀ a-ba-da-ab-ŋal₂-la-am₃
kur-kur {ŋiš}kab-gin₇ a-ba-da-ab-ŋal₂-en-na
ni₂ me-lem₄ {ŋiš}kar₂ sig₁₀-sig₁₀ šu-ŋa₂
{ŋiš}rab₃-gin₇ kalam-ma a-ba-da-ŋal₂-le-na
nam-tag-ga sag₃-ge du₈-u₃-bi mu-zu
inim-ma gal-gal-la silim-zu...
a e₃-a-gin₇ gu₃ gal ud gal ud a...
hi-il-zum{ki} dab₅-be₂ elam...
a₂-ŋal₂ inim-ma-bi-ir gaba-ri-ni mu-zu
dumu ki-en-gi{ki}ra numun-ba ŋe₂₆-e-me-en
ur-saŋ ki-en-gi{ki}ra ur-saŋ ŋe₂₆-e-me-en
3(diš)-kam-ma-aš...kur ku₁₀-ku₁₀-ga-ke₄
ŋe₂₆-e-me-en...
4(diš)-kam-ma-aš...lu₂ kur-ra <unk>...
eme bal-e mu-un-da-an-gub-be₂
ŋe₂₆-e eme-ni-ta inim-inim kilib-ba-ni si mu-un-na-ab-sa₂-e
5(diš)-kam-ma-aš su-bir₄{ki}a <unk> gu₃ ra
eme-na dumu iri-na nu-me-en-na inim ba-an-di-ni-ib-kar-re
di ki-en-gi{ki}ke₄ si sa₂-da-ŋu₁₀-ne
5(diš)-bi eme-bi ba-ni-ib-gi₄-gi₄-in
e₂-gal-ŋa₂ kaš₄ inim bal-e eme-e li-bi₂-du₃-e
di-til-la-ŋa₂ šag₄ uš im-gu₇
gal-zu nam-lugal an-ta-ŋal₂-bi-me-en
unken ŋar-ra-ŋu₁₀ uŋ₃ saŋ sig₁₀-ga-gin₇
niŋir gal si gu₃ <unk> gu₃-bi-a ni₂ šag₄-ga šub-bu-de₃
ad gi₄-gi₄-da inim šar₂-šar₂-dam
pu-uh₂-ru-um{ki} nam tar-tar-re-de₃
šagina-ŋu₁₀-ne-er ad gi₄-gi₄ mu-un-zu inim šar₂-šar₂ mu-zu
inim id₂-gin₇ unu₂-ba suh-ra-ba
šer₇-da saŋ i₃-tum₂-tum₂-ŋa₂ ma-da gal-gal-ŋa₂ suhuš ma-ab-ge-en-ge-en
inim-ta {ŋiš}tukul-gin₇ iri lah₅-me-en
nam-kug-zu-ŋu₁₀ gam-gam-da-bi-gin₇
nam-kalag-ga saŋ-izi...
ama tuku nu-me-en šag₄...mu-zu
inim-ŋu₁₀ saŋ i₃ li inim-ma-kam
šag₄ izi-gin₇ bar₇-a sed₄-bi mu-zu
ka ŋiš-gi-gin₇ izi-ba šum₂-ma te-en-te-en-bi mu-zu
inim-ŋu₁₀ lu₂-inim-ma dirig-ga ki mu-un-ši-ib-la₂-e
niŋ₂ kal-kal-la ŋe₂₆-e lu₂-bi-me-en
sun₅-na dugud-bi saŋ-bi ma-kal
niŋ₂ na-me-ŋa₂ la-ba-da-kar₂-kar₂-re-de₃
inim an-na inim {d}en-lil₂-la₂-ta
zi kalam-ma zi kur-kur-ra-ka giri₁₇ šu ša-ba-ŋal₂
ŋa₂-la nu-dag-ge muš₃ nu-tum₂-mu-bi-me-en
diŋir-re-e-ne gub-bu in-ga-zu
{d}a-nun-na-ke₄-ne šag₄ sed₄-de₃ mu-zu
{d}šul-gi nam-nun-na gu₂ gal peš₁₁-a-me-en
niŋ₂ gal-gal-la a-ba-da-ŋal₂-le-en-na
šag₄-ŋa₂ hul₂-la a-ba-da-ŋal₂-la
niŋ₂ ŋa₂-la dag-dag-ge bar-še₃ nu-šub-be₂-me-en
ur₅-gin₇ gid₂-gid₂ saŋ ŋal₂-a-me-en
a₂ ki-lul-la...
a-gar₃ gal-gal-e gu₂...
gan₂-ne₂ gana₂ zid-de₃ ŋiš...
du₆ saŋ eg₂ pa₅-re a₂...
i₃ gal-gal-me-en siki...
gu nam-ŋu₁₀ mah še...mah
enmen₂ šag₄-ŋar diŋir-re-e-ne-ka šag₄ zarah ma-ab-gu-ul-gu-ul
{d}šul-gi-me-en zi ki-en-gi-ra-me-en
lugal bad-ba₉-ra₂ gaba-ri nu-tuku-me-en
in-ga-ab-be₂-en niŋ₂-ŋu₁₀ niŋ₂ gal-am₃
lugal-me-en a-na-ŋu₁₀ šu ba-ab-teŋ₃-ŋe₂₆-e
ŋeštug₂ a₂ dirig nam-si-sa₂-ŋu₁₀-uš
inim gen₆-na niŋ₂ nu-ha-lam-e-ŋu₁₀-uš
{d}ištaran-gin₇ di ku₅-ru gal-zu-ŋu₁₀-uš
{d}en-lil₂-le a₂ uŋ₃ lu-a-na mu-da-an-aŋ₂-ŋa₂-ta
uri he₂-em dumu ki-en-gi-ra he₂-em
ki gu-ti-um{ki} lu₂ i{d}utu he₂-em
lugal ud ul-le-a 1(diš)-ra
šag₄-ŋu₁₀ niŋ₂-a₂-zig₃ ba-ra-mu-un-na-ta-ab-de₆
nam-lu₂-ulu₃ us₂-a an-ta sig₁₀-ga-ta
ŋeštug₂ dab₅-ba-ba na-ŋa₂-ah-bi nu-me-en-na
en₃-du ud-bi-ta libir-ra ul-le₂-a
tigi za-am-za-am šu ši-tum₂-mu-de₃
ud na-me lul-še₃ ba-ra-bi₂-pad₃ ka-ge ba-ra-bi₂-gi₄
niŋ₂ libir-ra-bi en he₂-bi-tar-tar šub-bu-de₃ ba-ra-bi₂-šum₂
tigi za-am-za-am ki di-bi niŋ₂...ŋeštug₂-ga he₂-ni-us₂
šir₃-gid₂-da-bi e₂ dug₃-ga-ŋa₂ pa e₃ ha-ba-ni-ak
niŋ₂ šu-ta...
šu nam-nar-ra-ke₄ he₂-bi₂-la₂-la₂
šag₄ kalam-ma-ke₄ izi zal-gin₇ he₂-bi₂-ak
a-na ab-tuku ur₅-re ib₂-hul
a-ba nam-til₃ an-na ba-e-e₃
ud me-da ud ul-le₂-a-še₃
lu₂ {d}en-lil₂-la₂...
tukum-bi ŋe₂₆-e-gin₇-nam lugal si sa₂-am₃
mi₂ šudu₃ šir₃ nam-kug-zu-ŋu₁₀
a₂ nam-ur-saŋ-ŋa₂ ki-ŋiri₃-ŋen-na-ŋu₁₀
lugal-bi-ir e₂-gal dug₃-ga-na he₂-na-an-us₂
niŋ₂ in-na-dug₃-ga šag₄-še₃ he₂-na-gid₂
mi₂-ŋa₂ usu-bi...
šir₃-ŋa₂ a-la-bi he₂-en-tum₂-tum₂-mu
ŋeštug₂ gal-gal-ŋu₁₀ ur₅-da hu-mu-na-ak
kalag-ga niŋ₂ in-da-sig₁₀-ge-da-gin₇
ki a₂-na la-ba-ni-ib-ŋal₂-la-am₃
niŋ₂-nam-ŋu₁₀-u₈ šu ha-ba-an-sag₃-sag₃-ge me-teš₂ hu-mu-i-i
mu dug₃-ga-ŋu₁₀ he₂-en-pad₃-pad₃-de₃
tukum-bi šag₄-ga-ni niŋ₂-erim₂ mu-e-ši-ib₂-tum₃
niŋ₂ na-me-ŋa₂ saŋ ba-an-sag₃
lu₂ a₂ zig₃-ga-bi-ir {d}nanna di he₂-en-e
{d}utu saŋ-izi-e šu he₂-en-da-ab-ri-e
lugal-bi ki-ŋiri₃-ŋen-na he₂-du inim-ma-ni al-ze₂-er
un-ga-til₃ ud til₃-la-ni-a
niŋ₂ usu-na he₂-en-ak en₃-du me-da tum₃
lugal-me-en in-ga-zu-a-ta niŋ₂-me-ŋar gu₃ i₃-de₂
ŋeštug₂-ŋeštug₂-ga dirig-ga-ŋu₁₀-še₃
um-mi-a-gin₇ mu libir-ra-ŋu₁₀-še₃
niŋ₂-umun₂-a en₃-du-ŋu₁₀ he₂-en-pad₃-de₃ mul-an he₂-u₃-tud
sig-še₃ urim₅{ki}ma ki sikil-la bi₂-mu₂
e₂ <unk>{d}<unk> mul en₃-du-ŋa₂-ka
nim-še₃ nibru{ki}a ki-gal-la bi₂-gub
šudu₃ e₂-kur-ra ki he₂-us₂-sa-ŋu₁₀-uš
dub-sar he₂-gub šu-ni he₂-eb-dab₅-be₂
nar he₂-gub gu₃ hu-mu-un-ne₂-re-de₂
e₂-dub-ba-a da-ri₂ hur nu-kur₂-ru-dam
ki-umun₂ da-ri₂ hur nu-silig-ge-dam
ŋeštug₂ dab₅-ba-ŋu₁₀ i₃-ne-eš₂ ne-e ur₅-ra-am₃
niŋ₂ ka-ge dib-ba ki-šar₂-ra
ŋiri₃-ŋen-na inim en₃-du-ŋa₂-kam a-na mu-ši-ŋal₂-la
an {d}en-lil₂ {d}utu {d}inana lul ba-ra-na he₂-ge-en
u₃ nam-erim₂-e lu₂ na-an-ga-am₃-me
ud ne-e mu-sar-ra-ŋu₁₀-a
iri nu-mu-un-gul-la bad₃ nu-mu-un-sig₁₀-ga-ŋu₁₀
kur gi-sig-gin₇ nu-mu-un-dub₂-ba-ŋu₁₀
ar₂ zag li-bi₂-til-til-la-ŋu₁₀
a-na-gin₇-nam nar-e en₃-du-a mu-ši-ŋa₂-ŋa₂-a
niŋ₂-umun₂-a saŋ-kal mu da-ri₂-kam
niŋ₂-lul niŋ₂-gen₆-na nu-me-a sar-re-bi a-na-gin₇-nam
lugal-me-en a₂-ŋa₂ {d}lamma-bi kalag-ga-na šir₃-bi-im
ki-ŋiri₃-ŋen-na-ŋu₁₀ nar-e mu-ši-in-ŋar
en₃-du-ŋu₁₀ niŋ₂ nu-ha-lam-e-de₃
inim-ŋu₁₀ niŋ₂ ka-ta nu-šub-bu-de₃
ŋe₂₆-e lugal kalam-ma dug₃-ga-me-en
numun ba-i-i-ta zag uŋ₃ lu-a-še₃
lugal niŋ₂-ŋa₂ niŋ₂ bi₂-in-sig₁₀-ga-am₃
aga-ni an-ne₂ ba-ra-ba-ta-an-il₂
ŋidru-ni barag nam-lugal-la-ta ba-ra-ba-ta-ed₃-de₃
kalag-ga nam-kug-zu ŋeštug₂ šum₂-ma-me-en
niŋ₂ gal-gal-ŋa₂ zag-bi til-la
piriŋ igi {urud}šukur-ra ga-raš{sar}gin₇ šab-šab-e
nemurₓ šu zig₃-ga igi {ŋiš}ga-rig₂-ak gi-gin₇ ša₅-ša₅-dam
zi-bi ur-gir₁₅-gin₇ {urud}dur₁₀-uš <unk> <unk> ga
sumun₂ usu gal-gal gud a₂ nu-gi₄-a
gud kur-bi-še₃ <unk> ba edin-na mi-ni-gaz-za
kur-ba šu-a bal-e-da-bi
hur-saŋ niŋ₂ šag₄-ge nu-gid₂-i-gin₇
šag₄-ge šu nu-teŋ₃-ŋe₂₆-e-gin₇ ib₂-ak
inim ib₂-ta <unk> i-gi₄-in-zu lul na-nam
ki nam-dub-ba inim dugud-dugud-da-bi
nam-kug-zu-ŋu₁₀ nam-kalag-ga-ŋu₁₀
a₂ ŋal₂ taka₄-a ki silim-eš₂ di-ŋa₂
mu-un-zu-a-na...
niŋ₂-gen₆-na-ŋu₁₀ niŋ₂-lul-la-gin₇
šu teš₂-a mu-un-ru-gu₂ ka tar-ra mu-un-si-il-le
ur-saŋ kalag-ga-ni kalag-ga rib-ba-me-en
{d}šul-gi ŋissu-a-ni kur-ra la₂-a-me-en
lugal {ŋiš}tukul a <unk> ub ki-bal-na ŋe₂₆-e-me-en
mu da-ri₂-ŋu₁₀ a₂ gal bi₂-su₃-ud
i₃-ne-eš₂ {d}utu ud ne-a-a
kur dumu ki-en-gi-ra nu-zu-ba
sa-dur₂ kaskal-bi-še₃ šu la-ba-ŋal₂-la-ba
zag-ba ka-inim-ma lu₂ nu-gub-gub-ba
šeš di₄-di₄-la₂ lu₂-inim-ma-be₂-ne
dumu-saŋ inim u₃-tud šir₃ kad₄ inim kad₄-bi-im
šir₃-ŋa₂ mul-an-gin₇ gu₃ im-de₂-e-ne
inim-ŋu₁₀-ta...gin₇ ki im-tag-tag-ge-ne
...buru₅{mušen} <unk> a-gin₇
...la-ba-an-dug₄
...zag til-la-me-en
...ba nir-ŋal₂-me-en
...mu-da-an-zu
...<unk>...su₃-ud-da
...ŋe₂₆-e-me-en
...tag-tag-da-bi
e₂-bi-a lu₂ si sa₂-bi kun₄ dib-be₂-me-en
lu₂ mu pad₃-da {d}nanna-me-en
saŋ us₂ e₂ {d}en-lil₂-ka ama-a-tud an-na-me-en
{d}šul-gi-me-en e₂-ŋu₁₀ e₂-hur-saŋ e₂-gal e₂-gal-bi-im
ki-tuš nam-lugal-ŋa₂ za₃-mi₂ gal-gal-la-kam
hur-saŋ za-gin₃-na-gin₇ ša-ba-an-galam-en
{d}inana nin diŋir-re-e-ne-ke₄
a₂-ŋa₂ {d}lamma-bi-im kalag-ga-ŋa₂ šir₃-bi-im
lugal-lugal-e-ne-er dirig-ga-me-en
niŋ₂ ki-šar₂-ra-ke₄ šu mi-ni-in-du₇
za₃-mi₂-ŋu₁₀ dug₃-ga-am₃
{d}nisaba za₃-mi₂

Cuneiform:
<SURFACE>
𒈗𒂊𒈬𒉌𒃻𒌌𒂠
𒌓𒋤𒁺𒅗𒉺𒌓𒁺𒀝𒉈
𒀭𒂄𒄀𒈗𒋀𒀊𒆠𒈠𒆤
𒀉𒈾𒍠𒊩𒁉𒅎𒆗𒂵𒈾𒂡𒁉𒅎
𒃲𒀭𒍪𒃻𒊕𒁉𒂠𒌓𒁺𒀀𒈾𒈬𒁕𒌷𒁉𒅎
𒊮𒁄𒁄𒀀𒂕𒌓𒁕𒅗𒋗𒀀𒁄𒂊𒉈
𒆗𒂵𒌉𒀭𒎏𒄢𒅗𒊏
𒄑𒌆𒉿𒂕𒊏𒁉𒅆𒂠𒈬𒌧𒈾𒁺
𒀉𒉌𒂡𒊏𒁲𒂠𒈬𒌧𒂊
𒁶𒈠𒃻𒊷𒂵𒊮𒋫<unk>𒀀𒉌𒉎𒁉𒉌𒁆𒂊
𒈗𒀀𒈗𒂊𒊒𒀀𒎏𒂊𒌅𒁕𒈨𒂗
𒀭𒂄𒄀𒈨𒂗𒌉𒂠𒊮𒍣𒋫𒉆𒄭𒋻𒊏𒈨𒂗
𒌉𒊏𒈬𒉈𒂍𒁾𒁀𒀀𒀀𒀀𒀭
𒁾𒆠𒂗𒄀𒆠𒌵𒅗𒉆𒁾𒊬𒊏𒈪𒉌𒍪
𒉆𒌉𒂠𒂷𒂊𒁶𒉆𒅎𒉡𒈬𒌧𒊬
𒉆𒁾𒊬𒊏𒆠𒉆𒆬𒍪𒁀𒇽𒅎𒈪𒁺𒁺
𒍣𒍣𒄿𒂷𒂷𒋃𒃻𒋃𒉈𒍠𒅎𒈪𒌀𒌀
𒀭𒀭𒉀𒅊𒂵𒀭𒉀𒆤
𒄑𒌆𒉿𒎓𒋡𒆷𒋗𒂼𒈠𒉌𒅔𒅗
𒁾𒊬𒅅𒋺𒀀𒃻𒂊𒉡𒁳𒁉𒈨𒂗
𒊓𒊊𒁶𒍣𒂵𒈬𒉈
𒀲𒊊𒁶𒁽𒆗𒂵𒁲𒂷
𒊮𒀭𒈾𒆤𒄾𒆷𒈠𒀊𒁺
𒀀𒆷𒂷𒀭𒂗𒆤𒇷𒅗𒍣𒈠𒉌𒅔𒌤
𒉆𒋛𒁲𒈬𒍑𒉺𒈠𒀭𒋧𒈬𒍑
𒄘𒆳𒆳𒊏𒅗𒄊𒁀𒁕𒁺
𒄑𒆪𒂷𒈬𒁉𒋝𒂠𒈬𒌧𒅅
𒂆𒃸𒋧𒂵𒈬𒅆𒉏𒂠𒈬𒌧𒅅
𒀞𒊿𒊿𒈾𒌝𒋫𒀊𒌓𒁺𒂗
𒆠𒌈𒅗𒂵𒀭𒂗𒆤𒇲𒂠
𒂼𒂟𒈾𒈬𒇇𒅆𒂠𒁀𒁺𒌧
𒅆𒁇𒊏𒈬𒇇𒀀𒊮𒁀𒀊𒌓𒄀𒂗
𒂷𒂊𒈨𒂗𒄑𒆪𒆷𒀀𒆷𒈬𒌧𒂷𒂷𒀭
𒍏𒅆𒆕𒍏𒈠𒊓𒌈𒀀𒁀𒁕𒀊𒅅𒇷𒂗𒈾
𒋢𒁕𒇻𒌀𒀀𒀉𒉺𒄀𒁉𒈬𒍪
𒅎𒂁𒅎𒋃𒅆𒌨𒉺𒂵𒈬
𒂇𒅎𒊊𒅅𒆷𒁶𒊑𒇷𒁕𒁉
𒊮𒁳𒁀𒈬𒇇𒆷𒁀𒀊𒁳𒁉𒂗
𒉎𒍣𒅕𒆳𒊑𒁀𒀊𒋧𒈬𒌧
𒋀𒆪𒇷𒈬𒂄𒀭𒌓𒀀𒀭
𒆠𒍣𒊮𒅅𒆷𒅗𒅆𒈬𒈾𒉌𒂃
𒀭𒂄𒄀𒈨𒂗𒈦𒄘𒃼𒌓𒁺𒁉𒀀𒅗𒈬𒌧𒁕𒁄𒂊𒂗
𒀭𒅆𒊷𒀞𒂷𒀀𒄰
𒂄𒀭𒌓𒆳𒊏𒆠𒉘𒀭𒆗𒄑𒆪𒂷𒄰
𒅗𒈠𒉌𒂠𒂵𒈬𒌧𒆗𒄀<unk>𒂵𒈬𒌧𒊊𒂊
𒀞𒄑𒄑𒂊𒇲𒀀𒁀𒀭𒌓𒂷𒀀𒅈𒈠𒀭𒌓𒁺
𒄑𒆪𒅆𒉏𒈠𒄭𒂷𒉈𒋻
𒋝𒂠𒉏𒆠𒈠𒅗𒁀𒄑𒈠𒀊𒍑
𒆠𒁄𒄑𒆪𒂷𒀀𒈾𒁀𒍣𒍣𒂵
𒉆𒇽𒍇𒁉𒊺𒅖𒊏𒁶
𒆠𒂗𒄀𒆠𒌵𒄩𒁀𒉌𒂃
𒃻𒀝𒀀𒂷𒉎𒁉𒂵𒁆
𒆗𒂵𒂷𒈬𒁉𒀉𒉈𒋤𒌓
𒄑𒌆𒉿𒈬𒃻𒃴𒈠𒋤𒂵𒀀𒀭
𒀀𒈾𒈬𒃻𒅗𒄀𒁳𒁀𒉡
𒉆𒉣𒁕𒁺𒁺𒀀𒈬𒉈
𒌑𒍤𒆸𒄑𒅆𒌨𒌑𒍤𒆸𒄑𒅆𒌨𒍤𒆸𒈠𒈬𒉈
𒌀𒇻𒊌𒌀𒇻𒊌𒁕𒃻𒍣𒅅𒂔𒈾𒆪𒆪𒁉𒁕𒈬𒉈
𒌨𒈤𒊌𒃲𒁔𒂔𒈾𒆤
𒈨𒁕𒅎𒋾𒁀𒈨𒀀𒁺𒈾𒁀
𒅗𒉆𒌨𒊕𒂷𒁉𒅕𒂔𒈾𒂷𒆷𒄩𒁀𒉌𒁖𒁖
𒊓𒆕𒀀𒋫𒁀𒊏𒀊𒅆𒁺𒉈𒂗
𒊺𒅕𒋰𒋫𒂗𒉡𒌧𒁀𒊏𒉈𒀝
𒀉𒄑𒇲𒀀𒁀𒀊𒀝𒄑𒆪𒁀𒊏𒉈𒊒𒌒
𒌓𒅗𒋀𒀀𒁉𒍏𒅆𒆕𒍣𒁀𒃶𒉈𒃻
𒍝𒉺𒉘𒁉𒂠𒃮𒈬𒁀𒊏𒉈𒍣
𒂷𒂊𒆪𒈬𒂠𒁀𒊏𒁀𒋫𒁺𒉈𒂗
𒌨𒊕𒌨𒊕𒂊𒄤𒀀𒁶
𒂔𒈾𒃻𒄉𒆷𒀸𒄷𒈬𒉌𒀝
𒅗𒆜𒇥𒈠𒆠𒄊𒋻𒁕𒁀𒂔𒁀𒄷𒈬𒋛𒋛𒅅
𒉣𒇬𒁦𒆠𒊕𒉈𒅔𒁔𒁔𒊏
𒉺𒇻𒅆𒉄𒁍𒈠𒁉𒅕𒋢𒁉𒄷𒈬𒄭
𒌓𒈨𒁕𒌓𒌌𒉌𒀀𒂠
𒂵𒉆𒀸𒁉𒁀𒀭𒁕𒋧𒂵𒇽𒉆𒈬𒌧𒅆𒅁𒁉
𒌨𒈤𒄑𒆪𒆷𒉈𒌀𒆷𒈬
𒀀𒁺𒁉𒍠𒁉𒂠𒋃𒁉𒁀𒊏𒍪
𒃻𒀝𒀀𒂷𒉎𒁉𒂵𒁆
𒆗𒂵𒂷𒈬𒁉𒀉𒉈𒋤𒌓
𒄑𒌆𒉿𒈬𒃻𒃴𒈠𒋤𒂵𒀀𒀭
𒀀𒈾𒈬𒃻𒅗𒄀𒁳𒁀𒉡
𒀭𒂄𒄀𒀭𒉆𒄨𒀀𒊕𒆗𒂟𒈾𒈨𒂗
𒌁𒊏𒊓𒄿𒉌𒁲𒋾𒃴𒈠𒄿𒉌𒁍
𒃻𒋗<unk>𒀉𒋫𒊑𒀀𒂷𒄑𒆕𒉼𒃶𒉌𒅁𒊑𒂗
𒄠𒃲𒄞𒀭𒈾𒄢𒄋𒅗𒌈𒌤𒌤𒂊
𒆳𒌫𒊏𒊕𒁄𒂊𒁕𒁉
𒀉𒊊𒅅𒆷𒂷𒋾𒅗𒈬𒉌𒅔𒊑
𒅇𒄯𒊑𒃻𒆷𒂵𒈨𒁶
𒍣𒁉𒂔𒈾𒊒𒊒𒁍𒁕𒁉
𒀭𒍝𒃼𒅆𒂠𒊏𒁶𒄷𒈬𒊒𒌒
𒊕𒁉𒄑𒄤𒅆𒌨𒁶𒆠𒃶𒉈𒋳
𒀲𒂔𒈾𒂠𒄑𒌍𒀜𒆷𒁀𒈿𒂗𒇥𒆷𒁀𒁀𒀠𒂊
𒄑𒆕𒌑𒋳𒂵𒆷𒁀𒅆𒁍𒂗
𒃮𒊑𒈬𒁶𒄭𒉈𒁔
𒄤𒌉𒁀𒀲𒀴𒊩𒆷𒄤𒁶𒉆𒆷𒁀𒅆𒆸𒆸𒉈
𒊾𒁇𒊊𒅅𒆷𒂔𒈾𒁽𒁲𒁕𒁉
𒄯𒁉𒄑𒆕𒋫𒁀𒋫𒇲
𒀉𒀸𒍣𒂵𒈬𒆠𒀀𒁀𒀊𒄩𒍝
𒄑𒆕𒉼𒋫𒅗𒆟𒂷𒈾𒈨
𒅎𒊑𒀀𒁹𒀀𒀭𒇽𒈾𒈠𒋫𒌓𒁺𒂊
𒍑𒅆𒋛𒁲𒀀𒈨𒂗
<unk>𒊒𒌝𒆠𒄑𒊒𒌝𒈠<unk>𒀀𒈬𒉈
𒄑𒊒𒉺𒄀𒁉𒃲𒍪𒈨𒂗
𒄑𒉢𒀭𒋫𒋗𒁇𒊏𒁶𒁽𒅗𒁉
𒃻𒉈𒊏𒀀𒈬𒆠𒁉𒉡𒍣𒍣𒄿
𒃻𒄘𒌧𒈾𒂠𒁕𒁀𒊑𒂊
𒄑𒆸𒃻𒀭𒈾𒋛𒀀𒂵𒀀𒀭𒌆𒁶𒅎𒊏𒊏𒀭
𒃻𒌫𒇹𒉏𒁶𒄈𒊑𒁕𒀉𒉺𒉈𒅁𒊒𒌒𒁉𒂗
𒀭𒂄𒄀𒈨𒂗𒄭𒋗𒁇𒊏𒁶𒈦𒀀𒀭𒈪𒌈𒆪𒁉𒂗
𒀉𒈬𒃻𒈾𒈨𒆷𒁀𒆪𒁉𒈠𒂵𒌈𒈠𒋧
𒆠𒄊𒁺𒈬𒃻𒈬𒌧𒃻𒃻
𒂔𒋫𒁺𒈬𒉈𒃻𒈬𒌧𒅆𒇲𒇲
𒂼𒌋𒅗𒈬𒀭𒎏𒄢𒅗𒊏
𒌉𒃻𒐊𒃻𒌋𒉌𒂷𒂊𒈨𒂗
𒃻𒀝𒂷𒉎𒁉𒂵𒁆
𒆗𒂵𒂷𒈬𒁉𒀉𒉈𒋤𒌓
𒄑𒌆𒉿𒈬𒃻𒃴𒈠𒋤𒂵𒀀𒀭
𒀀𒈾𒈬𒃻𒅗𒄀𒁳𒁀𒉡
𒈗𒈨𒂗𒌨𒊕𒋗𒌌𒀀𒌧𒈠𒉽𒊏𒀀𒀭
𒀭𒂄𒄀𒉪𒅅𒀉𒆗𒃲𒃲𒆷𒈨𒂗
𒆗𒂵𒈨𒂗𒃻𒊕𒉡𒄀𒈨𒂗𒃻𒅆𒌨𒉡𒍪𒈨𒂗
𒀀𒇉𒁕𒄑𒈣𒋽𒈬𒄘𒉡𒈬𒁕𒂷𒂷
𒀲𒂟𒈾𒈬𒍣𒁉𒉡𒈬𒂊𒁕𒊒𒁉
𒋀𒆪𒇷𒈬𒂄𒀭𒌓𒁶
𒍠𒂠𒊊𒁶𒁻𒁻𒄀𒂷
𒀲𒅖𒇲𒊌𒁶𒅝𒄄𒀀𒂷𒅖𒊷𒂵𒁉𒈨𒂗
𒀲𒀴𒃡𒁶𒁽𒀀𒊊𒈬𒉡𒍂𒄀
𒁽𒋫𒌓𒁺𒀀𒈨𒂗𒄭𒉡𒊨𒅇𒈨𒂗
𒉆𒋼𒉡𒅅𒈨𒂗𒅖𒀀𒄞𒄞𒌓𒈨𒂗
𒅗𒈬𒃻𒅗𒋫𒉡𒊒𒁍𒁮
𒊩𒈬𒁲𒃻𒄀𒈾𒅗𒅗𒅗𒈬𒅆𒅅
𒈧𒋗𒁍𒁍𒌓𒌓𒂵𒈨𒂗
𒄊𒁺𒈾𒅗𒍜𒂵𒅗𒀭𒎏𒌅𒁉𒂷𒂊𒈨𒂗
𒋗𒈛𒄩𒉆𒈨𒋗𒌌𒉈
𒂗𒊏𒍠𒊩𒁲𒉈𒈪𒆦𒂠𒂠𒂊
𒇽𒈤𒎏𒀭𒊮𒆬𒄀𒅆𒊒𒁕
𒋝𒂠𒊕𒂷𒂷𒉏𒂠𒂆𒃸𒋧𒄀
𒂍𒋗𒉪𒊏𒆤𒅅...
𒄑𒁍𒁕𒀀𒀞...
𒆠𒁄𒀀𒂠𒁲𒃴𒈠...
𒅗𒀭𒊑𒂊𒉈𒃻𒆗𒆗𒆷𒀀𒀭
𒃢𒌓𒇻𒆥𒄄𒀀𒅗𒅗𒃻𒅇𒉈𒃻𒃻
𒆠𒈬𒅆𒊒𒁕𒁀𒀀𒀀𒌁𒁀𒉌𒌤
𒅗𒀬𒀬𒊏𒅗𒇻𒊓𒀀𒀭𒈪𒉌𒌈𒄄𒄄𒅔
𒈧𒋗𒁍𒁍𒈬𒈾𒂷𒄴𒁶𒅆𒂍𒈬𒂊
𒇻𒊓𒄄𒀀𒋗𒂷𒈠𒀭𒁳
𒊷𒂵𒅆𒌨𒁕𒆷𒁀𒀭𒁕𒄩𒍢𒂗
𒊮𒌓𒉎𒂷𒈨𒂗𒅆𒈬𒋫𒉌𒁺𒌧
𒈗𒈨𒂗𒊮𒇻𒁹𒀀𒄰
𒀉𒉘𒂷𒃻𒆠𒊹𒊏𒅗𒅆𒈬𒈾𒉌𒂃
𒃻𒀝𒂷𒉎𒁉𒂵𒁆
𒆗𒂵𒂷𒈬𒁉𒀉𒉈𒋤𒌓
𒄑𒌆𒉿𒈬𒃻𒃴𒈠𒋤𒂵𒀀𒀭
𒀀𒈾𒈬𒃻𒅗𒄀𒁳𒁀𒉡
𒀭𒂄𒄀𒈗𒋀𒀊𒆠𒈠𒈨𒂗
𒅇𒉆𒈜𒊏𒄘𒈬𒄩𒈾𒋧
𒃻𒈾𒈨𒁉𒆷𒁀𒁕𒀭𒄃𒂗
𒁆𒈜𒀀𒁕𒀊𒉆𒈜𒋗𒌌𒀀𒌋𒂼𒁉𒈬𒍪
𒄑𒋗𒃸𒆤𒊮𒉈𒅁𒆪
𒋛𒀝𒉈𒀉𒉡𒈬𒂊𒅆𒅁𒄤𒂊𒂗
𒍣𒍣𒄿𒋙𒋙𒁀𒄑𒈬𒂊𒄯𒄯
𒄑𒄘𒍑𒍝𒊩𒀀𒄰𒈠𒊷𒂵𒈪𒉌𒍪
𒄑𒊓𒁹𒁹𒁹𒅇𒊮𒉆𒈜𒊏𒅗𒊮𒁺𒁍𒆷𒈪𒉌𒍪
𒄑𒈪𒌷𒌈𒃻𒂍𒋛𒂵𒆤𒋗𒈬𒌧𒁍𒁍𒉈
𒄑𒀠𒃻𒄑𒊓𒉈𒌈𒅔𒁶𒈗𒆷𒂇𒋗𒋛𒈬𒉌𒍪
𒄑𒌨𒍝𒁀𒉈𒌈𒄑𒄯𒄯𒄑𒍝𒈾𒊒
𒄑𒌨𒄖𒆷𒄑𒈕𒇽𒈣𒋽𒊏𒉈𒁶𒅗𒈪𒉌𒌓𒁺
𒌉𒈜𒊏𒋗𒌓𒌓𒈠𒁶
𒄑𒅗𒁲𒄑𒆷𒁀𒊏𒀊𒌇𒀀𒆠𒈬𒍑𒇽...
𒅇𒉈𒂗𒊮𒁉𒁀𒍪𒍪
𒃻𒌓𒁉𒂠𒋗𒂷𒅅𒆷𒁶...
𒀜𒅆𒊒𒉈𒁍𒄿𒌅𒇻𒄀𒈾𒋗𒂷𒆷𒁀𒊏𒌓𒁺
𒄀𒁲𒄀𒉺𒇻𒁶𒉡𒌝𒈨
𒌀𒁺𒄯𒁺𒂊𒄿𒋛𒅖𒂷𒂷
𒊮𒄀𒊕𒍑𒁉𒁶𒉌𒍪
𒄾𒄾𒇷𒈨𒂗𒄭𒄭𒄀𒈨𒂗
𒅗𒉌𒉆𒉣𒈾𒌓𒉌𒉌𒇷𒈨𒂗
𒇽𒍇𒇻𒉎𒋼𒀀𒉌𒂠𒄑𒌆𒉿𒃶𒂷𒂷
𒃻𒁉𒃻𒅆𒆸𒈾𒅗
𒍠𒉆𒋾𒆷𒊕𒅎𒄄𒀀
𒍢𒆳𒉆𒄘𒂵𒅗𒇽𒆷𒁀𒀭𒋺𒋺𒂊
𒆗𒂵𒊊𒉌𒋫𒉪𒅅𒆷𒈨𒂗
𒈬𒈤𒀀𒉌𒋫𒉪𒅅𒂊
𒃻𒃶𒅎𒄖𒌌𒄖𒌌𒂊𒀀𒈾𒀸𒁀𒉌𒅁𒇲𒂊
𒂼𒌋𒅗𒈬𒀭𒎏𒄢𒈾𒊏𒂼𒈾𒀭𒁕𒅇𒌅
𒄾𒄾𒇷𒂷𒄭𒄭𒄀𒂷
𒀀𒋡𒃻𒊏𒈬𒊩𒂠𒈠𒉌𒅔𒅗
𒃻𒈜𒆷𒅗𒅗𒉡𒌧𒅅
𒊩𒂊𒌉𒊏𒋗𒉡𒁇𒊑
𒂍𒃲𒂷𒃻𒄾𒄾𒆷𒌓𒈪𒉌𒌈𒉌𒉌𒂊
𒀭𒂄𒄀𒈨𒂗𒋾𒆷𒌓𒋤𒁺𒅗𒃻𒈪𒉌𒅁𒄖𒌌𒄖𒌌𒇻𒂷
𒈗𒈨𒂗𒌓𒉆𒈬𒁀𒋻𒊏𒋫
𒋾𒆷𒄯𒊷𒄀𒃻𒄖𒌌𒄖𒌌𒇻𒂷
𒅆𒀭𒌓𒌉𒀭𒎏𒃲𒆷𒅗𒂠𒁀𒊏𒈠𒉌𒇲
𒈗𒈨𒂗𒌓𒋾𒆷𒋤𒁺𒂠
𒈬𒈬𒌓𒌌𒉌𒀀𒀸𒂡𒊑𒃶𒅎𒄭𒄀
𒂡𒍪𒈬𒁶𒅗𒍪𒈬𒁶
𒃻𒊕𒄄𒀀𒀯𒀭𒁉𒈨𒂗
𒉎𒊕𒆠𒂍𒃲𒄀𒉌𒁮
𒊕𒆕𒄀𒃻𒌷𒆠𒆕𒆕𒅇𒁮
𒉎𒊕𒆠𒈬𒀀𒁀𒁕𒀊𒅅𒆷𒀀𒀭
𒆳𒆳𒄑𒆏𒁶𒀀𒁀𒁕𒀊𒅅𒂗𒈾
𒉎𒈨𒉈𒄑𒃸𒋧𒋧𒋗𒂷
𒄑𒈗𒁶𒌧𒈠𒀀𒁀𒁕𒅅𒇷𒈾
𒉆𒋳𒂵𒉺𒄀𒂃𒅇𒁉𒈬𒍪
𒅗𒈠𒃲𒃲𒆷𒁲𒍪...
𒀀𒌓𒁺𒀀𒁶𒅗𒃲𒌓𒃲𒌓𒀀...
𒄭𒅋𒍮𒆠𒆪𒁉𒉏...
𒀉𒅅𒅗𒈠𒁉𒅕𒃮𒊑𒉌𒈬𒍪
𒌉𒆠𒂗𒄀𒆠𒊏𒆰𒁀𒂷𒂊𒈨𒂗
𒌨𒊕𒆠𒂗𒄀𒆠𒊏𒌨𒊕𒂷𒂊𒈨𒂗
𒐈𒄰𒈠𒀸...𒆳𒈪𒈪𒂵𒆤
𒂷𒂊𒈨𒂗...
𒐉𒄰𒈠𒀸...𒇽𒆳𒊏<unk>...
𒅴𒁄𒂊𒈬𒌧𒁕𒀭𒁺𒁉
𒂷𒂊𒅴𒉌𒋫𒅗𒅗𒆸𒁀𒉌𒋛𒈬𒌧𒈾𒀊𒁲𒂊
𒐊𒄰𒈠𒀸𒋢𒂔𒆠𒀀<unk>𒅗𒊏
𒅴𒈾𒌉𒌷𒈾𒉡𒈨𒂗𒈾𒅗𒁀𒀭𒁲𒉌𒅁𒋼𒀀𒊑
𒁲𒆠𒂗𒄀𒆠𒆤𒋛𒁲𒁕𒈬𒉈
𒐊𒁉𒅴𒁉𒁀𒉌𒅁𒄄𒄄𒅔
𒂍𒃲𒂷𒁽𒅗𒁄𒂊𒅴𒂊𒇷𒉈𒆕𒂊
𒁲𒌀𒆷𒂷𒊮𒍑𒅎𒅥
𒃲𒍪𒉆𒈗𒀭𒋫𒅅𒁉𒈨𒂗
𒌺𒃻𒊏𒈬𒌧𒊕𒋧𒂵𒁶
𒂇𒃲𒋛𒅗<unk>𒅗𒁉𒀀𒉎𒊮𒂵𒊒𒁍𒉈
𒀜𒄄𒄄𒁕𒅗𒊹𒊹𒁮
𒁍𒌔𒊒𒌝𒆠𒉆𒋻𒋻𒊑𒉈
𒄊𒀴𒈬𒉈𒅕𒀜𒄄𒄄𒈬𒌧𒍪𒅗𒊹𒊹𒈬𒍪
𒅗𒀀𒇉𒁶𒋼𒀕𒁀𒈽𒊏𒁀
𒉪𒁕𒊕𒉌𒁺𒁺𒂷𒈠𒁕𒃲𒃲𒂷𒁼𒈠𒀊𒄀𒂗𒄀𒂗
𒅗𒋫𒄑𒆪𒁶𒌷𒁺𒁺𒈨𒂗
𒉆𒆬𒍪𒈬𒃵𒃵𒁕𒁉𒁶
𒉆𒆗𒂵𒊕𒉈...
𒂼𒌇𒉡𒈨𒂗𒊮...𒈬𒍪
𒅗𒈬𒊕𒉌𒇷𒅗𒈠𒄰
𒊮𒉈𒁶𒉈𒀀𒈹𒁲𒁉𒈬𒍪
𒅗𒄑𒄀𒁶𒉈𒁀𒋧𒈠𒋼𒂗𒋼𒂗𒁉𒈬𒍪
𒅗𒈬𒇽𒅗𒈠𒋛𒀀𒂵𒆠𒈬𒌧𒅆𒅁𒇲𒂊
𒃻𒆗𒆗𒆷𒂷𒂊𒇽𒁉𒈨𒂗
𒁔𒈾𒂂𒁉𒊕𒁉𒈠𒆗
𒃻𒈾𒈨𒂷𒆷𒁀𒁕𒃸𒃸𒊑𒉈
𒅗𒀭𒈾𒅗𒀭𒂗𒆤𒇲𒋫
𒍣𒌧𒈠𒍣𒆳𒆳𒊏𒅗𒅗𒋗𒊭𒁀𒅅
𒂷𒆷𒉡𒁖𒄀𒈹𒉡𒁺𒈬𒁉𒈨𒂗
𒀭𒊑𒂊𒉈𒁺𒁍𒅔𒂵𒍪
𒀭𒀀𒉣𒈾𒆤𒉈𒊮𒈹𒁲𒉈𒈬𒍪
𒀭𒂄𒄀𒉆𒉣𒈾𒄘𒃲𒄩𒀀𒈨𒂗
𒃻𒃲𒃲𒆷𒀀𒁀𒁕𒅅𒇷𒂗𒈾
𒊮𒂷𒄾𒆷𒀀𒁀𒁕𒅅𒆷
𒃻𒂷𒆷𒁖𒁖𒄀𒁇𒂠𒉡𒊒𒁉𒈨𒂗
𒄯𒁶𒁍𒁍𒊕𒅅𒀀𒈨𒂗
𒀉𒆠𒈜𒆷...
𒀀𒃼𒃲𒃲𒂊𒄘...
𒃷𒉌𒃷𒍣𒉈𒄑...
𒇯𒊕𒂊𒉽𒂊𒊑𒀉...
𒉌𒃲𒃲𒈨𒂗𒋠...
𒄖𒉆𒈬𒈤𒊺...𒈤
𒅘𒊮𒃻𒀭𒊑𒂊𒉈𒅗𒊮𒊕𒉺𒆸𒈠𒀊𒄖𒌌𒄖𒌌
𒀭𒂄𒄀𒈨𒂗𒍣𒆠𒂗𒄀𒊏𒈨𒂗
𒈗𒁁𒁁𒁺𒃮𒊑𒉡𒌇𒈨𒂗
𒅔𒂵𒀊𒁉𒂗𒃻𒈬𒃻𒃲𒀀𒀭
𒈗𒈨𒂗𒀀𒈾𒈬𒋗𒁀𒀊𒋼𒂷𒂊
𒄑𒌆𒉿𒀉𒋛𒀀𒉆𒋛𒁲𒈬𒍑
𒅗𒄀𒈾𒃻𒉡𒄩𒇴𒂊𒈬𒍑
𒀭𒅗𒁲𒁶𒁲𒋻𒊒𒃲𒍪𒈬𒍑
𒀭𒂗𒆤𒇷𒀉𒌧𒇻𒀀𒈾𒈬𒁕𒀭𒉘𒂷𒋫
𒌵𒃶𒅎𒌉𒆠𒂗𒄀𒊏𒃶𒅎
𒆠𒄖𒋾𒌝𒆠𒇽𒄿𒀭𒌓𒃶𒅎
𒈗𒌓𒌌𒇷𒀀𒁹𒊏
𒊮𒈬𒃻𒀉𒍣𒁀𒊏𒈬𒌧𒈾𒋫𒀊𒁺
𒉆𒇽𒍇𒍑𒀀𒀭𒋫𒋧𒂵𒋫
𒄑𒌆𒉿𒆪𒁀𒁀𒈾𒂷𒄴𒁉𒉡𒈨𒂗𒈾
𒇷𒁺𒌓𒁉𒋫𒅆𒂠𒊏𒌌𒉌𒀀
𒁆𒈜𒍝𒄠𒍝𒄠𒋗𒅆𒁺𒈬𒉈
𒌓𒈾𒈨𒈜𒂠𒁀𒊏𒉈𒅆𒊒𒅗𒄀𒁀𒊏𒉈𒄄
𒃻𒅆𒂠𒊏𒁉𒂗𒃶𒁉𒋻𒋻𒊒𒁍𒉈𒁀𒊏𒉈𒋧
𒁆𒈜𒍝𒄠𒍝𒄠𒆠𒁲𒁉𒃻...𒄑𒌆𒉿𒂵𒃶𒉌𒍑
𒂡𒁍𒁕𒁉𒂍𒄭𒂵𒂷𒉺𒌓𒁺𒄩𒁀𒉌𒀝
𒃻𒋗𒋫...
𒋗𒉆𒈜𒊏𒆤𒃶𒉈𒇲𒇲
𒊮𒌧𒈠𒆤𒉈𒉌𒁶𒃶𒉈𒀝
𒀀𒈾𒀊𒌇𒄯𒊑𒌈𒅆𒌨
𒀀𒁀𒉆𒋾𒀭𒈾𒁀𒂊𒌓𒁺
𒌓𒈨𒁕𒌓𒌌𒉌𒀀𒂠
𒇽𒀭𒂗𒆤𒇲...
𒋗𒃻𒌉𒇲𒁉𒂷𒂊𒁶𒉆𒈗𒋛𒁲𒀀𒀭
𒊩𒆃𒂡𒉆𒆬𒍪𒈬
𒀉𒉆𒌨𒊕𒂷𒆠𒄊𒁺𒈾𒈬
𒈗𒁉𒅕𒂍𒃲𒄭𒂵𒈾𒃶𒈾𒀭𒍑
𒃻𒅔𒈾𒄭𒂵𒊮𒂠𒃶𒈾𒁍
𒊩𒂷𒀉𒆗𒁉...
𒂡𒂷𒀀𒆷𒁉𒃶𒂗𒁺𒁺𒈬
𒄑𒌆𒉿𒃲𒃲𒈬𒄯𒁕𒄷𒈬𒈾𒀝
𒆗𒂵𒃻𒅔𒁕𒋧𒄀𒁕𒁶
𒆠𒀉𒈾𒆷𒁀𒉌𒅁𒅅𒆷𒀀𒀭
𒃻𒉆𒈬𒇇𒋗𒄩𒁀𒀭𒉺𒉺𒄀𒈨𒌨𒄷𒈬𒄿𒄿
𒈬𒄭𒂵𒈬𒃶𒂗𒅆𒊒𒅆𒊒𒉈
𒋗𒃻𒌉𒇲𒁉𒊮𒂵𒉌𒃻𒉈𒊒𒈬𒂊𒅆𒌈𒉐
𒃻𒈾𒈨𒂷𒊕𒁀𒀭𒉺
𒇽𒀉𒍣𒂵𒁉𒅕𒀭𒋀𒆠𒁲𒃶𒂗𒂊
𒀭𒌓𒊕𒉈𒂊𒋗𒃶𒂗𒁕𒀊𒊑𒂊
𒈗𒁉𒆠𒄊𒁺𒈾𒃶𒁺𒅗𒈠𒉌𒀠𒍢𒅕
𒌧𒂵𒋾𒌓𒋾𒆷𒉌𒀀
𒃻𒀉𒆗𒈾𒃶𒂗𒀝𒇷𒁺𒈨𒁕𒉐
𒈗𒈨𒂗𒅔𒂵𒍪𒀀𒋫𒃻𒈨𒃻𒅗𒉌𒌤
𒄑𒌆𒉿𒄑𒌆𒉿𒂵𒋛𒀀𒂵𒈬𒂠
𒌝𒈪𒀀𒁶𒈬𒅆𒂠𒊏𒈬𒂠
𒃻𒌣𒀀𒇷𒁺𒈬𒃶𒂗𒅆𒊒𒉈𒀯𒀭𒃶𒅇𒌅
𒋝𒂠𒋀𒀊𒆠𒈠𒆠𒂖𒆷𒉈𒊬
𒂍<unk>𒀭<unk>𒀯𒇷𒁺𒂷𒅗
𒉏𒂠𒂗𒆤𒆠𒀀𒆠𒃲𒆷𒉈𒁺
𒆃𒂍𒆳𒊏𒆠𒃶𒍑𒊓𒈬𒍑
𒁾𒊬𒃶𒁺𒋗𒉌𒃶𒅁𒆪𒁉
𒈜𒃶𒁺𒅗𒄷𒈬𒌧𒉌𒊑𒌤
𒂍𒁾𒁀𒀀𒁕𒌷𒄯𒉡𒉽𒊒𒁮
𒆠𒌣𒁕𒌷𒄯𒉡𒍂𒄀𒁮
𒄑𒌆𒉿𒆪𒁀𒈬𒉌𒉈𒂠𒉈𒂊𒄯𒊏𒀀𒀭
𒃻𒅗𒄀𒁳𒁀𒆠𒊹𒊏
𒄊𒁺𒈾𒅗𒇷𒁺𒂷𒄰𒀀𒈾𒈬𒅆𒅅𒆷
𒀭𒀭𒂗𒆤𒀭𒌓𒀭𒈹𒈜𒁀𒊏𒈾𒃶𒄀𒂗
𒅇𒉆𒉈𒊒𒂊𒇽𒈾𒀭𒂵𒀀𒀭𒈨
𒌓𒉈𒂊𒈬𒊬𒊏𒈬𒀀
𒌷𒉡𒈬𒌧𒄢𒆷𒂦𒉡𒈬𒌧𒋧𒂵𒈬
𒆳𒄀𒋝𒁶𒉡𒈬𒌧𒂀𒁀𒈬
𒌒𒍠𒇷𒉈𒌀𒌀𒆷𒈬
𒀀𒈾𒁶𒉆𒈜𒂊𒇷𒁺𒀀𒈬𒅆𒂷𒂷𒀀
𒃻𒌣𒀀𒊕𒆗𒈬𒁕𒌷𒄰
𒃻𒈜𒃻𒄀𒈾𒉡𒈨𒀀𒊬𒊑𒁉𒀀𒈾𒁶𒉆
𒈗𒈨𒂗𒀉𒂷𒀭𒆗𒁉𒆗𒂵𒈾𒂡𒁉𒅎
𒆠𒄊𒁺𒈾𒈬𒈜𒂊𒈬𒅆𒅔𒃻
𒇷𒁺𒈬𒃻𒉡𒄩𒇴𒂊𒉈
𒅗𒈬𒃻𒅗𒋫𒉡𒊒𒁍𒉈
𒂷𒂊𒈗𒌧𒈠𒄭𒂵𒈨𒂗
𒆰𒁀𒄿𒄿𒋫𒍠𒌧𒇻𒀀𒂠
𒈗𒃻𒂷𒃻𒉈𒅔𒋧𒂵𒀀𒀭
𒂇𒉌𒀭𒉌𒁀𒊏𒁀𒋫𒀭𒅍
𒉺𒉌𒁈𒉆𒈗𒆷𒋫𒁀𒊏𒁀𒋫𒇯𒁺𒉈
𒆗𒂵𒉆𒆬𒍪𒄑𒌆𒉿𒋧𒈠𒈨𒂗
𒃻𒃲𒃲𒂷𒍠𒁉𒌀𒆷
𒊊𒅆𒍏𒅆𒆕𒊏𒂵𒆜𒊬𒁶𒉺𒅁𒉺𒅁𒂊
𒊊𒋗𒍣𒂵𒅆𒄑𒂵𒍮𒀝𒄀𒁶𒀝𒀝𒁮
𒍣𒁉𒌨𒂠𒁶𒍏𒊿𒍑<unk><unk>𒂵
𒄢𒀉𒆗𒃲𒃲𒄞𒀉𒉡𒄄𒀀
𒄞𒆳𒁉𒂠<unk>𒁀𒂔𒈾𒈪𒉌𒄤𒍝
𒆳𒁀𒋗𒀀𒁄𒂊𒁕𒁉
𒄯𒊕𒃻𒊮𒄀𒉡𒁍𒄿𒁶
𒊮𒄀𒋗𒉡𒋼𒂷𒂊𒁶𒌈𒀝
𒅗𒌈𒋫<unk>𒄿𒄄𒅔𒍪𒈜𒈾𒉆
𒆠𒉆𒁾𒁀𒅗𒂂𒂂𒁕𒁉
𒉆𒆬𒍪𒈬𒉆𒆗𒂵𒈬
𒀉𒅅𒋺𒀀𒆠𒁲𒂠𒁲𒂷
𒈬𒌧𒍪𒀀𒈾...
𒃻𒄀𒈾𒈬𒃻𒈜𒆷𒁶
𒋗𒌨𒀀𒈬𒌧𒊒𒄘𒅗𒋻𒊏𒈬𒌧𒋛𒅋𒇷
𒌨𒊕𒆗𒂵𒉌𒆗𒂵𒆗𒁀𒈨𒂗
𒀭𒂄𒄀𒄑𒈪𒀀𒉌𒆳𒊏𒇲𒀀𒈨𒂗
𒈗𒄑𒆪𒀀<unk>𒌒𒆠𒁄𒈾𒂷𒂊𒈨𒂗
𒈬𒁕𒌷𒈬𒀉𒃲𒉈𒋤𒌓
𒉌𒉈𒂠𒀭𒌓𒌓𒉈𒀀𒀀
𒆳𒌉𒆠𒂗𒄀𒊏𒉡𒍪𒁀
𒊓𒂉𒆜𒁉𒂠𒋗𒆷𒁀𒅅𒆷𒁀
𒍠𒁀𒅗𒅗𒈠𒇽𒉡𒁺𒁺𒁀
𒋀𒌉𒌉𒇲𒇽𒅗𒈠𒁉𒉈
𒌉𒊕𒅗𒅇𒌅𒂡𒆒𒅗𒆒𒁉𒅎
𒂡𒂷𒀯𒀭𒁶𒅗𒅎𒌤𒂊𒉈
𒅗𒈬𒋫...𒁶𒆠𒅎𒋳𒋳𒄀𒉈
...𒉅𒄷<unk>𒀀𒁶
...𒆷𒁀𒀭𒅗
...𒍠𒌀𒆷𒈨𒂗
...𒁀𒉪𒅅𒈨𒂗
...𒈬𒁕𒀭𒍪
...<unk>...𒋤𒌓𒁕
...𒂷𒂊𒈨𒂗
...𒋳𒋳𒁕𒁉
𒂍𒁉𒀀𒇽𒋛𒁲𒁉𒄿𒇻𒁳𒁉𒈨𒂗
𒇽𒈬𒅆𒊒𒁕𒀭𒋀𒆠𒈨𒂗
𒊕𒍑𒂍𒀭𒂗𒆤𒅗𒂼𒀀𒌅𒀭𒈾𒈨𒂗
𒀭𒂄𒄀𒈨𒂗𒂍𒈬𒂍𒄯𒊕𒂍𒃲𒂍𒃲𒁉𒅎
𒆠𒆪𒉆𒈗𒂷𒍠𒊩𒃲𒃲𒆷𒄰
𒄯𒊕𒍝𒆳𒈾𒁶𒊭𒁀𒀭𒃴𒂗
𒀭𒈹𒎏𒀭𒊑𒂊𒉈𒆤
𒀉𒂷𒀭𒆗𒁉𒅎𒆗𒂵𒂷𒂡𒁉𒅎
𒈗𒈗𒂊𒉈𒅕𒋛𒀀𒂵𒈨𒂗
𒃻𒆠𒊹𒊏𒆤𒋗𒈪𒉌𒅔𒌌
𒍠𒊩𒈬𒄭𒂵𒀀𒀭
𒀭𒊺𒉀𒍠𒊩